題趙安定像
作者：周紫芝
朝代：宋

paragraphs: 烏巾白角雲錦裘，長脛骯髒高結喉。
王孫自是真龍種，世上懸知無此儔。
醉裏哦詩詩欲就，風月平欺兩肩瘦。
秋風爲神玉爲骨，畫手何從寫奇秀。
仇池客多誰在亡，高準虬髯唯汝陽。
紫皇苦欲奏璈語，此曲至今空斷腸。
腸斷公歌侍兒拍，甕裏黄柑自春色。
老坡不見空凄然，此詩此意無人傳。